توخوجولوقلا سیخ باغلی اولان بویاچیلیق ایستحصالی دا قوبا خانلیغیندا یاییلمیشدی. خانلیق اراضیسینده، خوصوصاً ده دربند اطرافیندا روس منبعلرینده "مارئناً آدلاندیریلان بویاقوتونون بیتمه‌سی بویاچیلیغین اینکیشافی اۆچون الوئریشلی زمین یارادیردی. مارئنا قیرمیزی رنگ الده ائتمک اۆچون ان یاخشی خاممال حساب اولونوردو. مارئنا هم ده خاریجی اؤلکه‌لرده، ایلک نؤوبه‌ده روسیه‌ده ایخراج اولونوردو. تکجه ۱۷۷۸-۱۷۸۱-جی ایللر عرضینده دربنددن قورو یوللا قیزیلیارا ۳۹٫۳۸۲ پود ۱۷۸۹-۱۷۹۳-جو ایللرده ایسه دنیز یولو ایله هشترخانا ۳ مین پودا یاخین مارئنا گؤندریلمیشدی. روسیه‌یه ایخراج اولونان مارئنانین میقداری داها چوخ ایدی. آلمان سیاحی پئتئر سیمون پاللاس ۱۷۹۴-جو ایلده هشترخاندا اولارکن بورا عئینی واختدا هر بیرینه ۵ مین پود مارئنا یوکلنمیش بئش گمی‌نین یان آلدیغینی گؤرموشدو.